בולט רוצה לזכות בארבע מדליות זהב בלונדון
אוסיין בולט (gettyimages) צפו בבולט וג'מייקה שוברים שיא ב-4X100 באליפות העולם
עודכן 20:42 13/11/2011
הג'מייקני עשוי להתחרות ב-4X400 מטרים: רוצה להיות חלק מהרביעייה
מייקל פלפס הוא לא היחיד שמתכונן במרץ למשחקים האולימפיים בלונדון. אוסיין בולט הודיע היום (שבת) כי בכוונתו להסתער על לא פחות מארבע מדליות זהב באי הבריטי בקיץ הקרוב. תחילה הוא ינסה להגן על תאריו ב-100 ו-200 מטרים וב-4X100 מטרים ובהמשך יקווה להתברג ברביעיית השליחים בריצה ל-4X400 מטרים.
"אם אוכל לתרום ולעזור להם לזכות במדליית זהב, אז אני בהחלט ארצה להיות חלק מהקבוצה הזו", אמר אוסיין בולט, שמעולם לא התחרה בריצה ל-400 מטרים במעמד שכזה. למרות זאת, יש לציין כי הפנומן הג'מייקני בכלל החל את דרכו כרץ 400 מטרים ושיאו האישי עומד על 45.28 שניות, הישג אותו קבע בעיר קינגסטון לפני יותר מארבע שנים.
במידה שבולט אכן יתברג לנבחרת השליחים הג'מייקנית ל-4X400 מטרים ואכן יזכה בארבע מדליות זהב אולימפיות בבירת בריטניה הוא יהיה האתלט הראשון שרושם הישג שכזה מאז ההופעה הבלתי נשכחת של קארל לואיס במשחקי לוס אנג'לס ב-1984. האמריקני ניצח אז ב-100, 200, 4X100 מטרים וגם בקפיצה לרוחק.
דבר אחד קשה לדמיין את בולט מצליח לעשות והוא להוביל את הרביעייה הג'מייקנית לשבירת שיא העולם ב-4X400 מטרים. בולט, ששבר שלושה שיאי עולם במשחקים האולימפיים בבייג'ין, יצטרך להתמודד (אם בכלל יהיה ברביעייה) מול השיא בן 19 השנים של נבחרת ארה"ב (2:54.29 דק') עם מייקל ג'ונסון, בוץ' ריינולדס, קווינסי ווטס ואנדרו ואלמון.
בולט ופירסון הם ספורטאי השנה
למרות שפסל בזינוק בגמר אליפות העולם בדאייגו בריצה ל-100 מטרים, אוסיין בולט נבחר לאתלט השנה בעולם. הג'מייקני קיבל את הפרס בטקס שנערך הערב. "מבחינתי הייתה שנה טובה, שבה ניסיתי לעשות דברים שונים במטרה לשפר את היכולות שלי", אמר בולט, שעבורו מדובר בזכייה שלישית ב-4 השנים האחרונות. שיאן העולם גם זכה במדליית זהב באליפות העולם בריצה ל-200 מטרים ובריצת השליחים יחד עם חבריו לנבחרת איתם שבר את שיא העולם (37.04 שניות) ב-4X100 מ'.
אצל הנשים, סאלי פירסון האוסטרלית נבחרה לאתלטית השנה בעולם. פירסון חתומה על אחת התוצאות האיכותיות של השנים האחרונות בריצה ל-100 מטרים משוכות. האוסטרלית שלטה בריצה לכל אורך השנה וברגע השיא, גמר אליפות העולם, עצרה את השעון על זמן מדהים של 12.28 שניות. רק 7 מאיות משיא העולם הוותיק. "זה כבוד גדול עבורי", אמרה פירסון, "אני שמחה שייצגתי השנה בכבוד את המדינה שלי. האמת היא שאני קצת מופתעת מכך שזכיתי". אלוף העולם בריצה ל-400 מטרים, קיראני ג'יימס מגרנאדה, נבחר לתגלית השנה יחד עם כריסטין הושונג הגרמניה.